Boer met bakkie gesleep – Plaasmoorde
Gaste wat Saterdag vir ’n vleisbraaiery op ’n plaas in die Buffelshoek-omgewing buite Parys aangekom het, het op die gasheer se lyk met ’n ketting om sy enkels afgekom.
Die moordenaar het mnr. Johan Strydom (40) vermoedelik Saterdag omstreeks 13:00 met ’n ysterstaaf by sy werfhek oorval, het lt.kol. Lesego Metsi, polisiewoordvoerder in Noordwes, ­gesê.
Daarna is hy met met ’n tou agter sy Mazda Drifter-bakkie tot in die pakkamer gesleep.
Volgens Metsi het die moordenaar die deur van die pakkamer daarna toegemaak en met die bakkie en Strydom se selfoon en beursie gevlug.
Die bakkie is later Saterdag verlate in Potchefstroom gevind en ’n 21-jarige man is in hegtenis geneem. Hy het die polisie na nog twee mans gelei, maar hulle word nie in dié stadium met die moord verbind nie. Dié twee mans is egter gisteroggend in hegtenis geneem nadat die polisie van Strydom se gesteelde eiendom in hul besit gevind het.
Mnr. Ernst Meiring, wat saam met Strydom in die Duet-gemeente in Potchefstroom was, het gesê hy en ’n ander vriend het op die lyk afgekom toe hulle vir die braaiery opgedaag het.
“Ons het hom gesoek, want hy was nie daar nie en hy het vir ons reggemaak. Ons het hom in die pakkamer gevind.”
Mnr. Jurie Schoeman, ’n goeie vriend van Strydom en een van die eerste mense op die toneel, het gesê daar was ’n ketting om Strydom se enkels gebind.
“Johan se hande was baie gekneus. Ons reken hy het terugbaklei. Hy was so ’n goeie mens. Ons verstaan nie waarom dit gebeur het nie.”
Volgens Schoeman sou Stry­dom later vandeesmaand in die hof getuig nadat hy onlangs ’n inbreker in sy tannie, me. Martie Strydom, se huis op die buurplaas betrap het. Dié man is op borgtog vrygelaat.
Schoeman het gesê Strydom het ’n week gelede vertel hy ontvang oproepe en wanneer hy antwoord, word die foon in sy oor neergesit.
“Daar is so twee maande gelede by Johan se huis ingebreek en hy het toe ook ’n saak van diefstal aanhangig gemaak.”
Meiring het gesê Strydom “sou nie eens ’n vlieg doodmaak nie”.
Volgens Schoeman, ook ’n boer in die omgewing, het Strydom ander altyd voor homself gestel.
“Hy het sy werkers goed behandel en altyd vrede probeer maak. Dit is vir ons ’n baie groot verlies.”
Schoeman het vertel Strydom het verlede naweek ­iemand by ’n kamp vir enkellopendes ontmoet. “Hy het net vir ons vertel hoe hy dit geniet het. Hy het beplan om haar gister in Heidelberg te ontmoet.”
Die polisie het die 21-jarige verdagte op ’n naburige plaas in hegtenis geneem, het Metsi gesê.
Die man het toe self sy bebloede klere aan die polisie gaan uitwys waar hy dit in ’n puttoilet gegooi het.
Metsi kon nie sê of dié man die inbreker is wat Strydom vroeër betrap het nie.
Die drie mans sal na verwagting vandag in die Potchefstroomse landdroshof verskyn.
Vorige Previous post: Stop the Genocide
Volgende Next post: Dead farmer dragged behind bakkie